Johann Heinrich Voss
Johann Heinrich Voss, 1751-1826, tysk klassisk filolog og forfatter. Med sine kongeniale gendigtninger af Odysseen (1778) og Iliaden (1793) i tyske heksametre banede Johann Heinrich Voss vejen for en ny forståelse for det græske epos blandt den spirende romantiks digtere i hele Nordeuropa. 
I Danmark inspirerede Voss' Homeroversættelser Christian Wilster til sine lige så vellykkede gendigtninger på dansk (1836-37). Johann Heinrich Voss' andre arbejder er i dag glemt, men hans Homergendigtninger har bevaret deres position som klassikere i tysk oversættelseslitteratur.